b"\n_START_ARTICLE_\nJoseph Weber\n_START_SECTION_\nMladost in zgodnja izobrazba\n_START_PARAGRAPH_\nRodil se je v newjer\xc5\xa1kem Patersonu in hodil v patersonske javne \xc5\xa1ole, vklju\xc4\x8dno s patersonsko Talmud Toro. Junija 1935 je kon\xc4\x8dal Eastside High School v Patersonu, malo za svojim \xc5\xa1estnajstim rojstnim dnem. Vpisal se je na zasebni kolid\xc5\xbe Cooper Union na Cooper Square v East Villageu na Manhattnu. Da pa bi star\xc5\xa1ema prihranil stro\xc5\xa1ke za svojo sobo in hrano, je prek tekmovalnega sprejemnega izpita dobil mo\xc5\xbenost vpisati se na Pomorsko akademijo v Annapolisu, Maryland. Na Akademiji je diplomiral leta 1940.\n_START_SECTION_\nMornari\xc5\xa1ka kariera\n_START_PARAGRAPH_\nMed 2. svetovno vojno je slu\xc5\xbeil na ladjah Vojne mornarice ZDA kot komandir podporo\xc4\x8dnik (lieutenant commander). Izku\xc5\xa1nje je pridobil na latalonosilki\xc2\xa0\xc2\xbbLady Lex\xc2\xab\xc2\xa0USS Lexington (CV-2). Bil je na\xc4\x8delnik palube na Lexingtonu, ko so na ladji sprejeli novico o napadu na Pearl Harbor. V bitki v Koralnem morju je njegova letalonosilka potopila japonsko letalonosilko \xc5\xa0oho, 8. maja 1942 pa je bila tudi sama uni\xc4\x8dena. Weber je velikokrat svojim \xc5\xa1tudentom pripovedoval zgodbo o tem kako se je potopila letalonosilka Lexington._NEWLINE_Kasneje je poveljeval protipodmorni\xc5\xa1ki ladji SC-690, najprej v Karibih, kasneje pa na Mediteranu. Sodeloval je v zavezni\xc5\xa1ki invaziji na Sicilijo na obali Gela julija 1943._NEWLINE_Med letoma 1943 in 1945 je \xc5\xa1tudiral elektroniko na Pomorski podiplomski \xc5\xa1oli, med letoma 1945 in 1948 je vodil oddelek za ECM Bureau of Ships Vojne mornarice ZDA v Washigtonu. Leta 1948 je kot komandir podporo\xc4\x8dnik prenehal slu\xc5\xbebovati in je postal profesor in\xc5\xbeenirstva.\n_START_SECTION_\nZgodnja pomornari\xc5\xa1ka kariera; razvoj maserja\n_START_PARAGRAPH_\nLeta 1948 se je pridru\xc5\xbeil tehni\xc5\xa1ki fakulteti Univerze Marylanda v College Parku. Pogoj za delo na fakulteti je bil, da \xc4\x8dim prej doktorira. Tako je pono\xc4\x8di \xc5\xa1tudiral za doktorat na podro\xc4\x8dju mikrovalovne spektroskopije in \xc5\xbee bil \xc4\x8dlan fakultete. Doktoriral je leta 1951 z disertacijo Microwave Technique in Chemical Kinetics na Katoli\xc5\xa1ki univerzi Amerike pod Laidlerjevim mentorstvom. Na podlagi svojih mornari\xc5\xa1kih izku\xc5\xa1enj o cevni mikrovalovni tehniki je med doktorskim \xc5\xa1tudijem razvijal zamisel o koherentnem mikrovalovnem sevanju. Leta 1951 je predlo\xc5\xbeil \xc4\x8dlanek za raziskovalno konferenco o elektronskih ceveh v Ottawi junija 1952, ki je bilo najzgodnej\xc5\xa1e javno predavanje o na\xc4\x8delih delovanja laserja in maserja. Po njegovi predstavitvi ga je podjetje RCA prosilo naj izvede seminar o tej temi, Townes pa ga je prosil za kopijo \xc4\x8dlanka. Townes je raziskoval v podobni smeri, kakor tudi Basov in Prohorov. Vsi trije so prvi izdelali delujo\xc4\x8de prototipe teh naprav in so leta 1964 za to prejeli Nobelovo nagrado za fiziko.\n_START_SECTION_\nDelo o zaznavanju gravitacijskega valovanja\n_START_PARAGRAPH_\nWebrovo zanimanje za splo\xc5\xa1no teorijo reltivnosti ga je vodilo do Guggenheimove \xc5\xa1tipendije in je med letoma 1955 in 1956 raziskoval gravitacijsko valovanje z Wheelerjem na In\xc5\xa1titutu za vi\xc5\xa1ji \xc5\xa1tudij v Princetonu, New Jersey, ter na Lorentzovem in\xc5\xa1titutu za teoreti\xc4\x8dno fiziko Univerze v Leidnu. Tedaj obstoj gravitacijskega valovanja ni bil splo\xc5\xa1no sprejet. Weber je prvi posku\xc5\xa1al zaznati to valovanje. Ko je za\xc4\x8del objavljati \xc4\x8dlanke o zaznavi gravitacijskega valovanja, se je iz tehni\xc5\xa1kega oddelka preselil na oddelek za fiziko Univerze Marylanda._NEWLINE_V 1960-ih je izdelal prve detektorje gravitacijskega valovanja (Webrove palice) in za\xc4\x8del objavljati \xc4\x8dlanke o dokazu njihove zaznave. Leta 1972 je poslal zaznavalno napravo gravitacijskega valovanja (\xc2\xbblunarni povr\xc5\xa1inski gravimeter\xc2\xab, kot del Apollo Lunar Surface Experiments Package) na Luno v odpravi Apollo 17.\n_START_SECTION_\nObrekovanja trditev o odkritju gravitacijskega valovanja\n_START_PARAGRAPH_\nV 1970-ih so na slab glas spravili njegove poskuse odkrivanja gravitacijskega valovanja. Weber je \xc5\xa1e naprej trdil, da je gravitacijsko valovanje zaznal. Da bi preskusil Webrove rezultate, je IBM-ov fizik Richard Garwin izdelal detektor, ki je bil podoben Webrovemu. V \xc5\xa1estih mesecih je zaznal le en sunek, kar je bilo verjetno le \xc5\xa1um. David Douglass je v Webrovem ra\xc4\x8dunalni\xc5\xa1kem programu odkril napako, ki naj bi proizvajala dnevne signale gravitacijskega valovanja, in te naj bil Weber zaznaval. Zaradi napake je bil signal zunaj \xc5\xa1uma. Garwin je na 5. konferenci o relativnosti na MIT junija 1974 agresivno soo\xc4\x8dil Webra s to informacijo. V reviji Physics Today je potem iz\xc5\xa1lo ve\xc4\x8d pisem o tej temi. Garwin je trdil, da je bil Webrov model\xc2\xa0\xc2\xbbnor, saj bi moralo Vesolje vso svojo energijo pretvoriti v gravitacijsko sevanje v 50 milijon letih, \xc4\x8de bi nekdo res zaznaval kar je zaznaval Joe Weber.\xc2\xab\xc2\xa0\xc2\xbbWeber,\xc2\xab\xc2\xa0je navedel Garwin\xc2\xa0\xc2\xbbje tak\xc5\xa1na oseba, ki ne bi izjavila: 'Ne, nikoli nisem videl gravitacijskega valovanja.' In National Science Foundation, ki je na \xc5\xbealost denarno podprla delo, ni dovolj mo\xc5\xbea, da bi po\xc4\x8distila zapis, kar bi morala.\xc2\xab\xc2\xa0Leta 1972 so Heinz Billing in kolegi na Fizikalnem in\xc5\xa1titutu Maxa Plancka zgradili detektor, ki je bil podoben Webrovemu, da bi preverili njegove trditve, vendar brez uspeha._NEWLINE_Proces kako so fiziki in splo\xc5\xa1na javnost zavrnili Webrove trditve, da je na\xc5\xa1el gravitacijsko valovanje, je opisan v ve\xc4\x8d knjigah in \xc4\x8dlankih, med njimi Gravitational Wave Blues,, izvle\xc4\x8dek iz Black Hole Blues and Other Songs from Outer Space, Janna Levin; ve\xc4\x8d \xc4\x8dlankov in knjigi: Gravity's Shadow in Gravity\xe2\x80\x99s Ghost: Scientific Discovery in the 21st Century sociologa Harryja Collinsa; ter Einstein's Unfinished Symphony Marcie Bartusiak.\n_START_SECTION_\nOdkritje gravitacijskega valovanja projekta LIGO\n_START_PARAGRAPH_\n11. februarja 2016 sta imeli skupini znanstvenega sodelovanja LIGO in Devica tiskovno konferenco na kateri sta objavili, da so neposredno zaznali gravitacijsko valovanje iz dvojnega sistema spojenih \xc4\x8drnih lukenj na ro\xc5\xa1 ha\xc5\xa1ano 2015, (Webrov yahrtzeit), s pomo\xc4\x8djo naprednih detektorjev LIGO. Med najavo je ve\xc4\x8d govornikov pripisovalo Webru pionirstvo na tem podro\xc4\x8dju, vklju\xc4\x8dno s Kipom Thorneom, ki je bil soustanovitelj projekta LIGO, in je tudi posvetil veliko \xc4\x8dasa iskanju gravitacijskega valovanja. Kasneje je Thorne za Washington Post povedal:\xc2\xa0\xc2\xbbOn je res ustanovni o\xc4\x8de tega podro\xc4\x8dja.\xc2\xab Webrova druga \xc5\xbeena, astronomka Virginia Trimble, je med tiskovno konferenco LIGO sedela v prvi vrsti poslu\xc5\xa1alcev. V poznej\xc5\xa1em intervjuju za Science Magazine je na vpra\xc5\xa1anje ali je Weber res videl gravitacijsko valovanje, odgovorila:\xc2\xa0\xc2\xbbNe vem. Mislim pa, da \xc4\x8de bi bili dve tehnologiji, ki bi vodili naprej, bi potiskali druga drugo, kot sodelavki in ne kot tekmovalki. Verjetno bi jih opazili prej.\xc2\xab\n_START_SECTION_\nDelo o zaznavanju nevtrinov\n_START_PARAGRAPH_\nMed zagovarjanjem svojega dela o zaznavi gravitacijskega valovanja je Weber za\xc4\x8del povezano delo o zaznavanju nevtrinov. Privzel je neskon\xc4\x8dno togost kristalov in izra\xc4\x8dunal, da bi bilo mogo\xc4\x8de zaznati nevtrine s pomo\xc4\x8djo kristalov safirja. Objavil je eksperimentalne rezultate o sipanju nevtrinov s temi kristali. Patentiral je tudi zamisel rabe nihajo\xc4\x8dih kristalov za tvorbo nevtrinov. Njegovi eksperimentalni rezultati so nasprotovali predhodnim in kasnej\xc5\xa1im ugotovitvam iz drugi poskusov, njegovo teorijo pa presku\xc5\xa1ajo naprej.\n_START_SECTION_\nZapu\xc5\xa1\xc4\x8dina\n_START_PARAGRAPH_\n\xc4\x8ceprav njegovi poskusi iskanja gravitacijskega valovanja s pali\xc4\x8dnimi detektorji niso bili uspe\xc5\xa1ni, Weber velja za o\xc4\x8deta detektorjev gravitacijskega valovanja, vklju\xc4\x8dno z LIGO, MiniGrail in ve\xc4\x8d raziskovalnimi programi HFGW po svetu. Njegovi zapiski vsebujejo zamisli o laserskih interferometrih. Tak\xc5\xa1en interferometer je prvi skonstruiral njegov nekdanji \xc5\xa1tudent Robert Forward v Hughes Research Laboratories._NEWLINE_Joe Weber je bil prvi, ki je sprejel izziv. Po najinem skupnem delu v Leidnu je zaobjel gravitacijsko valovanje z religiozno vnemo in ga je zasledoval do konca svoje poklicne kariere. V\xc4\x8dasih se spra\xc5\xa1ujem ali sem v Webru videl preveliko navdu\xc5\xa1enje za tako ogromno te\xc5\xbeko nalogo. Vendar ali je na koncu bil on prvi, ki je zaznal gravitacijsko valovanje, ali kdo drug, je to komaj pomembno. Dejansko si bo zaslu\xc5\xbeil \xc4\x8dast biti na \xc4\x8delu poti. Nih\xc4\x8de drug ni imel poguma za iskanje gravitacijskih valov dokler Weber ni pokazal, da so bili v dosegu mo\xc5\xbenega.\n_START_SECTION_\nOsebno \xc5\xbeivljenje\n_START_PARAGRAPH_\nWeber je bil najmlaj\xc5\xa1i otrok priseljenih star\xc5\xa1ev. Njegovo ime je bilo\xc2\xa0\xc2\xbbYonah\xc2\xab\xc2\xa0dokler ni za\xc4\x8del hoditi v srednjo \xc5\xa1olo. Ni imel rojstnega lista in o\xc4\x8de je prevzel priimek\xc2\xa0\xc2\xbbWeber\xc2\xab, da bi se ujemal z razpolo\xc5\xbeljivim potnim listom, in bi se na ta na\xc4\x8din lahko izselil v ZDA. Tako Joseph ni imel veliko dokazov o svoji dru\xc5\xbeini ali priimku, zaradi \xc4\x8desar je imel te\xc5\xbeave pri pridobitvi potnega lista na vi\xc5\xa1ku rde\xc4\x8dega preplaha._NEWLINE_Njegov prvi zakon s so\xc5\xa1olko iz srednje \xc5\xa1ole Anito Straus se je kon\xc4\x8dal z njeno smrtjo leta 1971. Poro\xc4\x8dil se je drugi\xc4\x8d z astronomko Virginio Trimble. Iz prvega zakona je imel \xc5\xa1tiri otroke in \xc5\xa1est pravnukov._NEWLINE_Umrl je 30. septembra 2000 v Pittsburghu med zdravljenjem limfoma, ki so ga diagnosticirali pribli\xc5\xbeno tri leta prej.\n_START_SECTION_\nPoimenovanja\n_START_PARAGRAPH_\nPo njem se imenuje nagrada Josepha Webra za astronomske in\xc5\xa1trumente."